Бэнэныгъэр зэщIоплъэ
Сочэ щекIуэкI XXII ЩIымахуэ Олимп Джэгухэм бэнэныгъэр щызэщIоплъэ. Абы жыджэру хэтщ иужьрей махуищым дыщэрэ дыжьыну медаль тIурытIрэ зы жэзрэ къэзыхьа Урысей Федерацэм и спортсменхэри.
Третьяков Александр Кореем олимп дыщэ медалищ къыхуэзыхьа Ан Виктор иджы Урысей Федерацэм и щIыхьыр ехъумэ. Ар абы фIы дыдэу къохъулIэ. Сочэ Олимпиадэм шорт-трекымкIэ Ан нэхъапэIуэкIэ къыщихьа дыжьын медалым иджы дыщэр дыщIигъури, плIэнейрэ Олимп чемпион хъуащ. Иджыри ар хэтынущ метр 500-м къызэдэжэнымрэ эстафетэмрэ. Шэч хэлъкъым абыхэми Iыхьэншэ зэрыщымыхъунум. Ан Виктор зы мащIэ дыдэщ къызэрыпикIуэтар дыжьын медалыр къэзыхьа Григорьев Владимир.
СкелетонымкIэ цIыхухъухэм я зэпеуэр Третьяков Александр и текIуэныгъэкIэ иухащ. Мы спорт лIэужьыгъуэщIэм ди къэралым Олимп чемпион къыхуихьыну щыгугъар мащIэ дыдэщ. Никитинэ Еленэ абы жэзыр дыщIигъужащ.
ДагъэгуфIащ ди лыжник цIыхухъухэм. Эстафетэр абыхэм гъуэзэджэу кърахьэлIащ икIи Швецием и командэ къыхэхам фIэкIа зыри япэ ирагъэщакъым.
Ан Виктор БиатлонымкIэ цIыхубзхэм я щхьэзакъуэ зэпеуэм къыщыхэжаныкIащ Белоруссием и спортсменкэхэр. Домрачевэ Дарье километр 15-р псом япэ къызэринэкIащ икIи Олимп чемпион хъуащ. Абы и хэкуэгъу Скардинэ Надеждэ ещанэу къэсащ. Фристайлым и акробатикэ лIэужьыгъуэми щынэхъыфIар белорус Цупер Аллэщ.
КъищынэмыщIауэ, иужьрей махуищым я дыщэм тIурытI хагъэхъуащ Швейцарием, Швецием, Польшэм. Олимп чемпион зырыз иджыри яIэ хъуащ Великобританием, Японием, Австрием, Китайм, Норвегием, Чехием, Голландием.
Нэмыцэхэр зэкIэ къызэтеувыIащ. Абыхэм зыIэрагъэхьэфар зы дыжьынрэ жэзрэщ. АрщхьэкIэ Олимпиадэм къыщахьа медалхэмкIэ официальнэу щымыт къэрал зэпеуэм Германием иджыри бжьыпэр щиIыгъщ. Абы пэжыжьэжкъым Голландиер, Норвегиер, Швейцариер. Урысей Федерацэр увыпIитIкIэ къыдэкIуэтеящ. Хьэлэмэтращи, мы Олимпиадэм Польшэм дыщэ медаль фIэкIа къыщихьыркъым — 4.
Хьэтау Ислъам.
